Aħna tal-Mazzun għandna ftit sens ta' l-istorja ta' Malta. Nafu minn xhiex għadda l-poplu Malti biex bena lil dan il-pajjiż. Ħadd ma jista' jiċħad il-fatt li Malta saret pajjiz modern wara t-Tieni Gwerra Dinjija, wara li ħadna l-Indipendenza, wara li sirna Repubblika. Hawn min jgħid li bid-dħul ta' Malta fl-EU se nkomplu navvanzaw. Pero' waħda mill-ġrajjiet li tajjeb niftakru fiha, li kienet ġrajja tassew importanti fil-mixja ta' l-iżvilupp ta' pajjiżna, kienet il-ġlieda politiko-reliġjuża tas-Snin 60. Kumbinazzjoni f'kull pajjiz zviluppat tal-Punent kien hemm mument fl-istorja fejn is-saħħa tal-knisja lokali kellha tiġi ridimensjonata biex il-pajjiż jiżviluppa f'sens modern. F'Malta t-taqtigħa bdejn is-sekulariżmu progressiv u l-konservattiviżmu tal-Knisja bdiet fis-Snin 20 u 30, waqfet għal żmien il-gwerra, u tkompliet 50 sena ilu meta bdiet it-tieni parti tat-tilwima bejn il-forzi sekulari ta' pajjiżna u l-Knisja li ma ridetx tagħraf is-sinjali taż-żminijijet ta' wara l-gwerra. Sfortunatament illum waqt id-dibattitu jaħraq dwar l-introduzzjoni ta' divorzju SEKULARI reġa' tfaċċa l-ispettru tal-ġlieda politiko-reliġjuża. Iva niktbuha b'ittri kbar dil-kelma SEKULARI għaliex ma nistgħux nifhmu kif il-Knisja Kattolika Maltija mhux qed tagħraf is-sinjali taż-żminijiet lanqas illum u taħseb li għadna ngħixu fis-Snin 60 u tbeżża' bl-Infern lil min irid idaħħal jew jappoġġja inizjattiva purament SEKULARI, għax ħadd mhu qed jissuġġerixxi fl-ebda ħin li d-divorzju SEKULARI jkun imponut fuq żwiġijiet reliġjużi. Imma ara l-Knisja Kattolika Maltija, trid timponi lilha nnifisha fuq iż-żwieġ ċivili. Għalhekk aħna tal-Mazzun ħsibna biex fejn isimna fuq nett kif tidħol fil-websajt niftakru li l-Knisja Kattolika Maltija llum fl-2011, fl-era ta' l-Internet, qed tuża l-istess tattika ta' l-Interdett li kienet tuża eżattament 50 sena ilu. Forsi n-nies illum m'għadhomx jemmnu li se jmorru l-Infern għax sempliċement iniżżlu film pornografiku mill-Internet jew jarawh fuq is-satellita, jew għax jikxfu kemm jifilħu ħdejn il-baħar. Il-gazzetta il-Ħelsien m'għadiex toħroġ lanqas. Pero' t-theddida, llum iktar fina, reġgħet saret. U kull qassis jew patri li llum qed jirrifjuta li jqarben, ibierek id-dar jew jagħti assoluzzjoni lil min jistqarr li huwa favur id-divorzju huwa prova oħra kemm id-differenza bejn is-sena 1961 u s-sena 2011 hija biss fin-numri imma mhux fil-mentalita' u l-imġieba. U neħħuha minn moħħkom li dawn każijiet iżolati. Mhux skond diversi ġurnali Maltin . Il-ġlieda politika-reliġjuża bejn Malta SEKULARI u Malta Reliġjuża mbeżża' bid-Dnub il-Mejjet u l-Infern mhux vera ntemmet bil-ftehim ta' paċi fl-1969. Dak kien sempliċement waqfien mill-ġlied. U kellu jkun gvern immexxi min-neputi ta' l-arċisqof li mexxa l-ġlieda f'isem il-Knisja fis-Sittinijiet li qed jerġa' jħalli l-iStat Malti u l-forzi SEKULARI jerġgħu jiġu influenzati u saħansitra mhedda mill-Knisja Maltija. L-istqarrija tal-Ministru tal-Finanzi Tonio Fenech dwar il-"Madonna tibki" hija biss eżempju wieħed ta' dan. Għalhekk biex nimxu max-xejra tal-billboards karatteristiċi ta' din il-kampanja referendarja dwar id-divorzju, aħna addottajna billboard tas-Snin 60 u aġġornajnieh għas-Sena 2011. Mhux jekk qed tagħmel il-Knisja Maltija?
1961-2011: L-Infern ma nbidilx, il-Knisja lanqas, f'50 sena